Aleksei Melnikov

Aleksei Pavlovitš Melnikov (10. märts 1867 Moskva – 15. märts 1934 Tartu"Ülikooli õppejõud A. Melnikov suri" Päevaleht, 16. märts 1934, lk 1 (DEA; vaadatud 19. oktoobril 2011)) oli Vene poliitik ja jurist, Tartu Ülikooli õppejõud.

Aleksei Melnikov oli tuntud vene kirjaniku, vanausuliste elulaadi kirjeldaja Pavel Ivanovitš Melnikov-Petšerski (Па́вел Ива́нович Ме́льников-Пече́рский) poeg.

Tsaariajal töötas ta Eestis rahukohtuniku ja pikemat aega Pihkva ringkonnakohtu liikmena.

Revolutsiooniaastail astus Melnikov konstitutsiooniliste demokraatide (nn kadettide) parteisse, osales Vene kodusõjas ning oli Nikolai Judenitši juhitud Loodearmee Loode-Venemaa valitsuses asjadevalitseja"Рабочий словарь русской эмиграции А. Попова", "М" (vaadatud 19. oktoobril 2011). 1920. aastast elas ta paguluses Eestis."СЕВЕРО-ЗАПАДНАЯ АРМИЯ" (vaadatud 19. oktoobril 2011)

1921. aastal asus Aleksei Melnikov tööle Tartu Ülikooli õigusteaduse õppejõuna, pidades loenguid alul kriminaalprotsessist ning alates 1928. aastast kriminalistikast. Tal puudus küll akadeemiline kraad, mistõttu jäi vaid õpetajaks, ent lõi ülikoolis esmaklassilise kriminalistikakabineti. Melnikov kuulus Vene Akadeemilisse Gruppi Eestis."Генеалогическая база знаний: персоны, фамилии, хроника" (vaadatud 19. oktoobril 2011)Sergei Issakov "Seltsi loomise ajalugu: Vene Akadeemiline Grupp Eestis (1920–1940)" Vene Akadeemiline Selts (vaadatud 19. oktoobril 2011) Ta oli ka väga populaarne õppejõud.Ando Leps "Juristiharidusega riigimehed" Haridus, 5–6/2008, lk 32 (vaadatud 19. oktoobril 2011)

Elu lõpul hakkas ta kirjutama ilukirjandust. Melnikovi detektiivromaanid "Krahv Gorjanski tapmine" (Tartu, 1933) ja "Häbimärk (Sfregio)" (Tartu, 1934) põhinevad tõsielul, neis peegeldus tema pikaajaline kogemus kriminalistikas. Kirjandusteadlase Sergei Issakovi sõnul "rikastavad tema romaanid olulisel määral Vene diasporaa mitte just rikkalikku detektiivkirjandust"."Прозаики второй половины 1920–х – 1930–х гг." (Из истории русской литературы Эстонии, рубрика профессора Исакова, Ч.7.) НОВЫЕ ОБЛАКА, 8/2007 (05.03.2007, Tartu; vaadatud 19. oktoobril 2011)

Aleksei Melnikov põdes vähki ja suri operatsioonil Tartu Ülikooli haavakliinikus. Tema matustel Tartus Uspenski kirikus 18. märtsil 1934 osales kogu õigusteaduskond.

Viited

Kirjandus
 R. Õunap "Tartu ülikooli õigusteaduskonna kriminalistikaõpetaja A. P. Melnikov" – Eesti Vabariigi Tartu Ülikooli Toimetused = Acta et commentationes Universitatis Tartuensis (Dorpatensis). Seeria C, 1935, XVII-4, lk 3–4

Kategooria:Eesti juristid
Kategooria:Eesti kirjanikud
Kategooria:Venemaa keisririigi poliitikud‎ 
Kategooria:Loodearmee
Kategooria:Tartu Ülikooli õigusteaduskonna õppejõud
Kategooria:Valgekaartlased
Kategooria:Venemaa poliitikud
Kategooria:Eesti venelased
Kategooria:Sündinud 1867
Kategooria:Surnud 1934